নিজস্ব প্রতিবেদন : 'আলিঙ্গন' বিতর্কের রেশ মিটতে না মিটতেই ফের সংবাদ শিরোনামে কলকাতা মেট্রো। চলন্ত মেট্রোয় এক মহিলাকে শ্লীলতাহানি করার অভিযোগ উঠল এক যুবকের বিরুদ্ধে। অভিযুক্ত যুবককে গ্রেফতার করা হয়েছে। জানা গিয়েছে, রবিবার রাতে টালিগঞ্জগামী একটি মেট্রোতে ঘটনাটি ঘটে। ময়দান থেকে ওঠেন অভিযোগকারী মহিলা। টালিগঞ্জ যাচ্ছিলেন তিনি। অভিযোগ, চলন্ত মেট্রোয় তাঁর পথ আটকে দাঁড়ায় এক যুবক। নানারকম কুরুচিকর অঙ্গভঙ্গি করা হয় তাঁর উদ্দেশে। তাঁকে উত্যক্ত করে ওই যুবক। এই ঘটনায় পুলিসে অভিযোগ দায়ের করেন ওই মহিলা। তাঁর অভিযোগের ভিত্তিতে অভিযুক্ত যুবক জগবন্ধু শতপথীকে গ্রেফতার করেছে পুলিস। তাঁর বিরুদ্ধে ৩৪১ ধারায় মামলা রুজু করা হয়েছে। উল্লেখ্য, ৩০ এপ্রিল রাতে দমদমগামী ভিড়ে ঠাসা মেট্রোয় এক যুগলের 'আলিঙ্গন'কে কেন্দ্র করে বিতর্ক ছড়ায় শহরে। ওই যুগলকে মারধরের অভিযোগ ওঠে একাংশ প্রবীণ মেট্রোযাত্রীর বিরুদ্ধে। এই ঘটনার পরই সোশ্যাল মিডিয়ায় বিতর্কের ঝড় ওঠে।